Werksaanbod: Versorg dié kinders, ry ŉ MaseratiArgieffoto ter illustrasie Foto: Zagame Automotive Group ŉ Gesin van Londen se advertensie vir ŉ pos om na hul vier kinders om te sien, word wêreldwyd op sosiale media gedeel weens die ongewone voordele vir die geskikte persoon. Die gesin se advertensie is op ŉ kinderversorgingswebwerf gepubliseer vir ŉ hoogs gekwalifiseerde kinderoppasser met ŉ graad in kindersielkunde en ŉ minimum van 15 jaar ondervinding. Die kinderoppasser moet egter bereid wees om ses dae per week te werk, 13 ure per dag (07:00 – 20:00) vir die vier kinders, ŉ tweejarige, vyfjarige, sewejarige en 15-jarige. Die kinderoppasser moet ook bereid wees om gereeld te reis tussen die gesin se vier huise in Londen, Barbados, Kaapstad en Atlanta. “Dit is ŉ veeleisende rol,” lui die advertensie. “Ons kinders ontvang tuisskoolonderrig en hulle vereis deurgaans aandag en toesig, selfs wanneer hulle saam met hul onderwysers is.” Die voordele sluit in dat die kinderoppasser saam sal smul aan etes wat deur ŉ Michelin-ster-sjef voorberei is, en het ook gebruik van die gesin se Porsche, Range Rover en ŉ Maserati. Die kinderoppasser moet verkieslik ook reeds selfverdedigingsklasse geloop het, maar die gesin is bereid om opleiding te verskaf (dit is ononderhandelbaar). Die salaris beloop £100 000 per jaar (byna R1,7 miljoen) en alhoewel daar reeds meer as 300 aansoeke ontvang is, het nog net ŉ handjievol aan die standaarde voldoen. Die gesin moedig enigiemand aan met die nodige kwalifikasies om aansoek te doen. Sien die advertensie hier